โบรกฯเชียร์ “ซื้อ” SABINA ขานรับงบฯไตรมาส 4/62 โตเกินคาด-แนวโน้มผลงานปี 63 โตต่อเนื่อง!
โบรกฯเชียร์ "ซื้อ" SABINA ขานรับงบฯไตรมาส 4/62 โตเกินคาด-แนวโน้มผลงานปี 63 โตต่อเนื่อง!
โบรกฯเชียร์ "ซื้อ" SABINA ขานรับงบฯไตรมาส 4/62 โตเกินคาด-แนวโน้มผลงานปี 63 โตต่อเนื่อง!
30 ม.ค. 2563

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้น บริษัท ซาบีน่า จำกัด (มหาชน) หรือ SABINA โดยมีนักวิเคราะห์กำหนดคำแนะนำ “ซื้อ” จากทิศทางผลประกอบการไตรมาส 4/62 ที่อาจจะออกมาดีกว่าคาด เบื้องต้นกำไรจะเติบโตเมื่อเทียบกับช่วงเดียวกันของปีก่อน หลังรับรู้รายได้เต็มไตรมาสจากสินค้า Body Bra The Series ซึ่งเปิดตัวเมื่อเดือน ก.ย.62 ได้รับการตอบรับดี และยอดขายออนไลน์เพิ่มขึ้นจากแคมเปญ 11.11 และ 12.12 โดยเฉพาะจากที่ SABINA มียอดขายอันดับหนึ่งในกลุ่มสินค้าในกลุ่มแฟชั่นในช่วง 12.12
ขณะที่แนวโน้มกำไรปี 63-64 ยังคงเติบโต แต่อาจมีอัตราชะลอลงจากช่วงที่ผ่านมาตามยอดขายที่ชะลอลง แต่อัตรากำไรยังดีจากการเพิ่มสัดส่วนสินค้าจ้างผลิต และการรุกขยายช่องทางขายใหม่ โดยเฉพาะออนไลน์ ส่วนการปิดโรงงานของจีนเพื่อป้องกันการระบาดของไวรัสโคโรนาขณะนี้ เชื่อว่าจะไม่กระทบต่อการจ้างผลิตสินค้า เพราะยังมีสต็อกเพีงพอขายใน 2-3 เดือน รวมถึงยังมีการจ่ายเงินปันผลในระดับสูงต่อเนื่อง ทำให้มีความน่าสนใจลงทุน
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ปรับประมาณการกำไรของ SABINA ช่วงปี 63-64 ลง 1-3% สะท้อนยอดขายที่ชะลอตัวลง แต่ภาพรวมกำไรยังคงเติบโตเฉลี่ย 11% ต่อปี จากอัตรากำไรคาดว่าจะเพิ่มขึ้นจากการเพิ่มสัดส่วนสินค้าจ้างผลิต รวมถึงการขยายช่องทางออนไลน์ ทีวี และแคทตาล็อก ทำให้มีโอกาสเติบโตสูงจากฐานที่ต่ำ
โดย SABINA วางเป้าที่จะมียอดขายจากช่องทางเหล่านี้เติบโตเฉลี่ย 25-30% ต่อปี ทำให้สัดส่วนเพิ่มจาก 10% ในปี 62 เป็น 26% ในปี 67  โส่วนยอดขายผ่านทางร้านสาขาคาดว่าจะเติบโตเฉลี่ย 3-5% ต่อปี, การส่งออกเติบโตเฉลี่ย 30-35% ต่อปี ส่วนการรับจ้างผลิต (OEM) คาดว่าทรงตัว
สำหรับการจ้างผลิตสินค้าจากจีนนั้น SABINA ไม่ได้รับผลกระทบจากการปิดโรงงานของจีนหลังมีการระบาดของไวรัสโคโรนา และคาดว่าจะกลับมาสั่งสินค้าจากจีนตามปกติในช่วงไตรมาส 1/63 ทำให้สัดส่วนสินค้าจ้างผลิตในปี 63 เพิ่มขึ้นเป็น 35% จาก 30-32% ในปี 62 ผลักดันอัตรากำไรขั้นต้นเพิ่มสูงขึ้น SABINA ยังเริ่มจ้างผลิตจากโรงงานในเวียดนาม เป็นการกระจายความเสี่ยง และเพื่อเป็นฐานในการเพิ่มยอดขายในเวียดนาม ซึ่งเป็นตลาดที่มีแนวโน้มเติบโตสูงด้วย
ด้านกำไรสุทธิไตรมาส 4/62 คาดว่าจะเพิ่มขึ้น 19% เมื่อเทียบกับช่วงเดียวกันปีก่อนที่มีฐานต่ำ และการรับรู้รายได้เต็มไตรมาสจากสินค้า Body Bra The Series ซึ่งเปิดตัวเมื่อเดือน ก.ย.62 ได้รับการตอบรับดี และยอดขายทางออนไลน์ที่เพิ่มขึ้นในแคมเปญ 11.11 และ 12.12 ซึ่ง SABINA มียอดขายอันดับหนึ่งในกลุ่มสินค้าในกลุ่มแฟชั่นสำหรับการขายในช่วง 12.12 อัตรากำไรขั้นต้นคาดว่าลดลงเล็กน้อยเป็น 53.8% จากการเลื่อนรับสินค้าที่จ้างผลิตจากจีน เนื่องจากยอดขายชะลอในช่วงไตรมาส 3/62 ทำให้ยังมีสต็อกเพียงพอ พร้อมกันนี้คาดจะมีเงินปันผลของช่วงครึ่งหลังปี 62 ที่ 0.60 บาท/หุ้น คิดเป็นอัตราผลตอบแทนครึ่งปีที่ 2.6%
ด้าน บล.ทิสโก้ ระบุในบทวิเคราะห์ว่า SABINA จะประกาศกำไรสุทธิไตรมาส 4/62 เติบโต 58% เมื่อเทียบกับช่วงเดียวกันปีก่อน แต่จะทรงตัวจากไตรมาส 3/62 ซึ่งมาจากโปรโมชั่นออนไลน์ในช่วง 11.11 และ 12.12 ที่สร้างระดับสูงสุดใหม่ในช่องทางจำหน่ายที่ไม่ใช่สาขา นอกจากนี้ยังคาดอัตรากำไรขั้นต้นปรับขึ้นมาอยู่ที่ 55% โดยคาดว่าสัดส่วนรายได้จากช่องทางขายออนไลน์ ที่เพิ่มขึ้นมาที่ 11% ในช่วงไตรมาส 4/62 ซึ่งส่วนใหญ่สินค้าที่จำหน่ายในช่องทางดังกล่าวเป็นสินค้าที่สั่งผลิตจากต่างประเทศที่มีอัตรากำไรขั้นต้นสูงกว่า
ขณะที่ปี 63-64 คาดว่ากำไรสุทธิจะเติบโตเฉลี่ย 9% ต่อปี ชะลอตัวลงเมื่อเทียบกับการเติบโตระดับ 35% ต่อปีในปี 60-62 จากการเติบโตของรายได้ที่ค่อนข้างตึงตัวเฉลี่ย 8% ต่อปี และ SABINA เน้นความสามารถในการทำกำไรมากยิ่งขึ้นผ่านการควบคุมต้นทุนการผลิตและค่าใช้จ่าย ซึ่งที่ผ่านมาสามารถทำได้ดีจากอัตรากำไรที่ปรับตัวดีขึ้นต่อเนื่อง
สำหรับปัจจัยเสี่ยงที่ยังคงต้องติดตาม คือ การบริโภคในประเทศที่ชะลอตัว การแข่งขันที่รุนแรงจากคู่แข่งและสินค้า House Brand ของช่องทางการจัดจำหน่าย ความผันผวนของอัตราแลกเปลี่ยน และการขาดแคลนแรงงานและค่าแรงปรับขึ้น